વાત છે સન 2005ના ડિસેમ્બર મહિનાની. તારીખ 14મીની વહેલી પરોઢનો 5.30નો સમય, શિયાળાની કકડતી ઠંડી. હું મારા ફેમિલી સાથે ચોટીલા હાઈવે પર આવેલ માતાજીના ધર્મસંસ્થાનના નિવાસસ્થાનમાં રાત રોકાયો હતો. મારે વહેલી સવારે નીકળી 500 કિલોમીટરનું ડ્રાઈવિંગ કરવાનું હતું. સંસ્થાનમાં નિત્યક્રમ પતાવીને શિયાળાની કડકડતી ઠંડીમાં એક સરસ મજાની ચા પીવાની તલપ લાગી. એટલે હાઈવે પર જ, સંસ્થાનની બહાર જ મેં મારી કાર ઊભી રાખી અને નજીકમાં જ ઊકળતી ચાની સોડમ આવતાં હું ચાની રેંકડી આગળ ધસી ગયો. મેં ચા બનાવનાર ભાઈને બે કપ ચાનો ઑર્ડર આપ્યો. પાંચ જ મિનિટમાં બે કપ ચા લઈને એ મારી કાર પાસે આવીને ઊભા રહી ગયા. મેં તરત જ ચાની ચૂસી લેવા માંડી.